
AVIZ

asupra propunerii legislative privind acordarea tichetelor pentru carte
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind acordarea tichetelor pentru carte, trimisă cu adresa nr. Pl-x 705 din 22 noiembrie 2010, înregistrată cu nr.31/1074 din 24 noiembrie 2010.
Propunerea legislativă a fost respinsă de Senat, în şedinţa din 17 noiembrie 2010, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările ulterioare. 
Iniţiativa legislativă are ca obiect de reglementare acordarea tichetelor pentru carte. Potrivit proiectului de act normativ, începând cu data intrării în vigoare a prezentei legi, angajatorii care încadrează personal prin încheierea unui contract individual de muncă pot acorda, în condiţiile legii, bonuri de valoare, denumite tichete pentru carte. Tichetele pentru carte vor fi suportate integral de angajator, iar sumele corespunzătoare acestora vor fi deductibile la calculul impozitului pe venit, în limita a 100 euro pentru fiecare angajat, pe an calendaristic. Pentru salariat, tichetele pentru carte sunt scutite de la plata impozitului pe venit şi a asigurărilor sociale aferente.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 7 decembrie 2010.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr.2035 din 9 august 2010, care nu susţine adoptarea acestei iniţiative legislative şi avizul favorabil, cu observaţii şi propuneri, al Consiliului Legislativ, aviz cu nr.757 din 16 iunie 2010.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative privind acordarea tichetelor pentru carte, întrucât iniţiatorii propunerii legislative nu au avut în vedere impactul financiar supra bugetului general consolidat, care este de aproximativ 571 milioane lei. Acordarea de regimuri fiscale preferenţiale înseamnă în fapt o sarcină fiscală mai mare pentru contribuabilii care nu sunt vizaţi de aceste măsuri, şi, totodată, încălcarea dispoziţiilor Constituţiei României, republicată, referitoare la justa aşezare a sarcinilor fiscale.
În raport de obiectul şi conţinutul reglementării, proiectul de lege face parte din categoria legilor ordinare.

